Klaus Riskær Pedersen og hans parti af samme navn har på lyntid indsamlet mere end 20.109 vælgererklæringer.

Partiets vedtægter § 1: Partiet hedder: ‘Klaus Riskær Pedersen’. § 2: Partiet søger opstillingsberettigelse ved førstkommende valg til Folketinget iht. Lov om valg til Folketinget (§12). § 3: Partiet ledes af en Formand. § 4: Partiet har ingen bestyrelse eller repræsentantskab. § 5: Partiets regnskabsår er 1. juli til 30. juni. § 6: Ændring af disse vedtægter meddeles af Formanden. § 7: Ved Formandens ophør eller død, indsættes en af Formanden udpegede suppleant som ny Formand. Suppleanten skal være udvalgt af Formanden senest fra det tidspunkt hvor Partiet indtræder i Folketinget. Ved foreningens ophør tilgår partiets nettoformue statskassen med mindre generalforsamlingen træffer anden afgørelse. Kilde: klausriskærpedersen.com

Dermed kan han stille op som partiformand for det nystiftede parti til Folketingsvalget i år.

Det oplyser Økonomi- og Indenrigsministeriet, der har kontaktet Klaus Riskær Pedersen og fortalt, at han har nået grænsen og dermed kan lukke for indsamlingen og anmelde den til ministeriet.

- Jeg har dags dato anmeldt Parti Klaus Riskær Pedersen til opstilling ved det kommende folketingsvalg. Anmeldelsen afventer nu Indenrigsministeriets godkendelse, skriver Klaus Riskær Pedersen på Twitter.

Det betyder dog ikke, at Klaus Riskær Pedersen er endeligt opstillingsberettiget, da samtlige vælgererklæringer ikke er blevet godkendt. Der kan derfor være en minimal risiko for, at nogle af vælgererklæringerne bliver afvist.

Partilederen annoncerede i november, at han havde dannet sit eget parti, og at han ville ind i Folketinget. Og siden da er det altså gået rigtig stærkt med at få indsamlet de fornødne vælgererklæringer.

Det er endda gået lige hurtigt nok. I hvert fald har Økonomi- og Indenrigsministeriet irettesat Klaus Riskær Pedersen og hans parti for ikke at have registreret de enkelte vælgeres mailadresser i vælgererklæringssystemet.